BAM บวก 3 วันพุ่ง 15% เดินหน้าทำ “ออลไทม์ไฮ” โบรกฯเชียร์ “ซื้อ” ชูปันผลสูง 5.7%
BAM บวก 3 วันพุ่ง 15% เดินหน้าทำ "ออลไทม์ไฮ" โบรกฯเชียร์ "ซื้อ" ชูปันผลสูง 5.7%
BAM บวก 3 วันพุ่ง 15% เดินหน้าทำ "ออลไทม์ไฮ" โบรกฯเชียร์ "ซื้อ" ชูปันผลสูง 5.7%
7 ก.พ. 2563

ผู้สื่อข่าวรายงานว่า ราคาหุ้น บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 16.15 น. อยู่ที่ระดับ 29.50 บาท บวก 1 บาท หรือ 3.51% สูงสุดที่ระดับ 29.50 บาท ต่ำสุดที่ระดับ 27.75 บาท ด้วยมูลค่าการซื้อขาย 2.64 พันล้านบาท

โดยราคาหุ้น BAM ปรับตัวเพิ่มขึ้นมาเป็นวันที่ 4 นับตั้งแต่ราคาหุ้นปิดที่ระดับ 25.75 บาท เมื่อวันที่ 3 ก.พ. 63 คิดเป็นการปรับตัวขึ้นมา 3.75 บาท หรือ 15%
ด้านบทวิเคราะห์ บล.บัวหลวง กำหนดคำแนะนำ “ซื้อ” หุ้น BAM ราคาเป้าหมาย 31 บาท โดยประเด็นการลงทุนในหุ้น BAM คือ 1) แนวโน้ม NPL ที่เพิ่มขึ้นจาก 2.66 แสนล้านบาท ในเดือนก.ย.56 เพิ่มเป็น 4.7 แสนล้านบาท ในเดือนก.ย.62 หรือเพิ่มขึ้นเฉลี่ย 10%/ปี หนุนให้ธุรกิจของ BAM โตขึ้นจากตลาดที่ใหญ่ขึ้น และมีโอกาสที่จะซื้อหนี้ได้ถูกลง  2) ประสบการณ์ที่ยาวนานถึง 21 ปี และปัจจุบัน BAM กลายเป็นบริษัทเอกชนแล้ว จึงไม่จำเป็นต้องรอคณะรัฐมนตรี (ครม.) อนุมัติในการเข้าซื้อหนี้
3) พอร์ตที่มีศักยภาพ ซึ่งมีมูลค่าหลักประกันถึง 1.96 แสนล้านบาท ในขณะที่ต้นทุนอยู่ที่ 8.55 หมื่นล้านบาทเท่านั้น และ 4) D/E ต่ำเพียง 1.5 เท่า ซึ่งสามารถขยายกิจการได้อีกมาก โดยที่เพดานปัจจุบันอยู่ที่ 2.0 เท่า และคาดสามารถขยายได้ถึง 2.5 เท่า
ด้านมุมมองกลยุทธ์ Action (ระยะสั้น 5-10 วันทำการ) แนะนำ “ซื้อ” BAM (สำหรับนักลงทุนที่ซื้อตามไปแล้ว แนะซื้อเพิ่มได้) โดยกลยุทธ์มองว่า BAM เป็นธุรกิจที่ดีในการ hedging เศรษฐกิจที่ชะลอตัว เพราะเปิดโอกาสให้ BAM ซื้อหนี้ได้เพิ่มขึ้น นอกจากนี้คาดจะเห็นการ Re-rate P/E ขึ้นจากปัจจุบันที่ 14 เท่า นับว่าต่ำกว่าค่าเฉลี่ยกลุ่มที่ราว 25 เท่าอยู่มาก
ขณะที่มองว่า BAM จะจ่ายปันผลได้สูง โดยใช้สมมุติฐาน payout ratio ที่ 75% ซึ่งคาดปันผลในปี 63-64 จะสูงถึง 5.2-5.7% ตามลำดับ